Mänguhoovis on ka kaks palkmaja. Üks neist on ligi 200-aastane taluhoone, kus vanasti elas valla kasakas. Ka täna saab selles majas uudistada kartserit, kus kasakas pisivargaid või muid sulisid kinni pidas ja siis kohtu alla saatis. Välja on pandud ka vanu tööriistu, nõusid, mööblit, mis peamiselt siinkandi kogukonnast muuseumile annetatud. Siin majades tegutseb ka Siili jõulumaa, kus tutvustame näiteks vokki, kraasime villa, teeme siilile kasuka. Kogukonna vanimad liikmed teavad veel rääkida, kuidas seda kõike tehti ja meie soov on seda teadmist ka noortele edasi anda.
#000005
Muuseumi kõrval asuv suur kollane maja ehitati 1930-ndatel rahvamajaks. Saare Põllumeeste Selts sai endale vana maakivist magasiaida, et ehitada sellest kogukonna toimetuste tarbeks suur hoone. Ühisel jõul ja nõul saadigi maja valmis. Nüüd oli olemas koht, kus korraldada etendusi, tantsuõhtuid, koorilaulu ja kõike muud. Maja on ajas oma sisu säilitanud. Ka tänapäeval kõlab siin koorilaul, tehakse näiteringi, korraldatakse kinoõhtuid, tantsupidusid, teatrietendusi ja palju muud. Siin käib koos ka käsitööring, mis sai eelmisel aastal 20-aastaseks. Rahvamajas tegutseb kohalik toiduturg Kääpa OTT ehk otse tootjalt tarbijale. Suvel teeme rahvamajas kohalikele lastele ja noortele lustilaagreid. Taas toimub see kogukonna abiga – laste vanemad ja lasteaiaõpetajad panevad ise käed külge ja teevad ära. Kokkame kõik koos, tegevused finantseerime koos ja lõbutseme ka koos. Laagrilised saavad hullata mänguhoovis, seigelda seikluspargis ja koguda elamusi muuseumis. Lisaks saab muuseumis teha ka töötube.
#000006
Kalevipoja Koda teeb tihedalt koostööd Kääpa lasteaiarühmaga. Lastele korraldame erinevaid üritusi – vastlatrall, jõulumaa, laagrid, teatrietendused, kinoseansid. Ja lapsed tulevad siis jälle meile appi – näiteks „Teeme ära!“ talgutel riisume oma kelgumäge ja siis sööme pärast koos suppi.
#000007